ངས་བསམ་ན་སློབ་སྦྱོང་གིས་མི་ལ་རོགས་མང་པོ་བྱེད་ཐུབ།དཔེར་ན་འབུམ་རམས་པའི་མཐར་ཕྱིན་ལ་ཞིབ་བཤེར་གྱི་ཚད་གཞི་དང་ཆ་རྐྱེན་མང་པོ་ཞིག་འཛོམས་དགོས་པ་མ་ཟད།རིག་གཞུང་གི་བགྲོ་གླེང་སྣ་ཚོགས་ལ་ཞུགས་དགོས་ཀྱི་ཡོད།སི་ཁྲོན་སློབ་ཆེན་ནས་སློབ་གཉེར་བྱས་པའི་ལོ་འདི་དག་གི་རིང་ལ་རང་ཉིད་ལ་ཡར་རྒྱས་ཆེ་པོ་བྱུང་སོང་།ཞེས་སྤེན་པ་ལྷ་མོས་འཛེམ་དོགས་མེད་པར་བརྗོད་བྱུང་།ཁོ་མོ་ནི་ཆུང་དུས་ནས་གཞིས་ཀ་རྩེ་ནས་འཚར་ལོངས་བྱུང་ཞིང་།༡༩༩༢ལོར་ལྷོ་ནུབ་སྲིད་ཁྲིམས་སློབ་ཆེན་དུ་རྒྱུགས་འཕྲོད།སློབ་གྲྭ་དེ་ག་ནས་མཐར་ཕྱིན་རྗེས་ནོར་ཝེ་ཨོ་སི་ལུ་སློབ་ཆེན་དང་།ཨ་རིའི་ཁོ་ལོམ་པི་ཡ་སློབ་ཆེན་དུ་བསྐྱོད་དེ་དེ་གར་ཁྲིམས་ལུགས་རིག་པའི་ཆེད་ལས་ལ་སློབ་སྦྱོང་བྱས།ཕྱིས་རྒྱལ་ནང་དུ་ལོག་ནས་ཀྲུང་གོ་མི་དམངས་སློབ་ཆེན་གྱི་ཁྲིམས་ལུགས་རིག་པའི་ཞིབ་འཇུག་ཆེད་ལས་ལ་རྒྱུགས་བླངས།ད་ལྟ་སི་ཁྲོན་སློབ་ཆེན་གྱི་རྩ་ཁྲིམས་དང་སྲིད་འཛིན་བཅའ་ཁྲིམས་ཆེད་ལས་ཀྱི་འབུམ་རམས་པའི་ཞིབ་འཇུག་སློབ་མ་ཡིན།ཁོ་མོས་ད་བར་དུ་སྤྱི་ཚོགས་བཅོས་སྐྱོང་དང་གོང་སྤེལ་ལ་དོ་སྣང་བྱས་ཏེ།བོད་རང་སྐྱོང་ལྗོངས་ཀྱི་གནས་ཚུལ་དངོས་དང་སྤྱི་ཚོགས་ཚན་རིག་གླིང་གི་ལས་ཀ་གཉིས་ཟུང་དུ་སྦྲེལ་ནས་མི་རིགས་ཁྲིམས་ལུགས་རིག་པའི་ཞིབ་འཇུག་དང་།མི་རིགས་ཁེ་ཕན་སྲུང་སྐྱོང་།གྲངས་ཉུང་མི་རིགས་ས་ཁུལ་གྱི་སྤྱི་ཚོགས་དཔལ་འབྱོར་ཇི་ལྟར་འཕེལ་རྒྱས་སུ་གཏང་དགོས་པ།གྲངས་ཉུང་མི་རིགས་གི་ཁེ་ཕན།མི་རིགས་མངའ་ཁོངས་རང་སྐྱོང་ལམ་ལུགས།མི་རིགས་ཁྲིམས་ལུགས།མི་རིགས་ཁྲིམས་འཛུགས་དབང་ཆ་ལ་སོགས་པའི་ཕྱོགས་སུ་ཞིབ་འཇུག་ཞིབ་ཅིང་ཕྲ་བ་མང་པོ་བྱས་མྱོང་ཡོད་པ་མ་ཟད།ལྷ་སའི་ཁྲིམས་སྐྱོང་འཕེལ་རྒྱས་སྙན་ཞུཞེས་པའི་རྒྱབ་ཤ་སྔོན་པོའི་དེབ་རབ་དང་རིམ་པ་རྩོམ་སྒྲིག་བྱེད་པའི་ལས་སུའང་ཞུགས་མྱོང་ཡོད་པ་རེད།